**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՒ ԵՎՐՈՊԱԿԱՆ ՀԱՆՁՆԱԺՈՂՈՎԻ ՄԻՋԵՎ «ԵՄ-Ն ԴԻՄԱԿԱՅՈՒՆ ԵՎ ՀԱՇՎԵՏՈՒ ՀԱՍՏԱՏՈՒԹՅՈՒՆՆԵՐԻ ՀԱՄԱՐ. ՈՍՏԻԿԱՆՈՒԹՅԱՆ ԵՎ ՄԻԳՐԱՑԻՈՆ ԲԱՐԵՓՈԽՈՒՄՆԵՐՆ ՈՒ ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅՈՒՆԸ ՀԱՅԱՍՏԱՆՈՒՄ» ՖԻՆԱՆՍԱՎՈՐՄԱՆ ՀԱՄԱՁԱՅՆԱԳՐԻ ՍՏՈՐԱԳՐՄԱՆ ԱՌԱՋԱՐԿՈՒԹՅԱՆԸ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

ՀՀ-ԵՄ երկկողմ համագործակցության շրջանակներում նախատեսվում է ստորագրել «ԵՄ-ն դիմակայուն և հաշվետու հսատատությունների համար. ոստիկանության և միգրացիոն բարեփոխումներն ու մարդու իրավունքների պաշտպանությունը Հայաստանում» դրամաշնորհային ֆինանսավորման համաձայնագիրը, որի նպատակն է ապահովել ծառայությունների առավել արդյունավետ և հաշվետու մատուցումը՝ հիմնված արդյունավետ կառավարման սկզբունքների և ոստիկանության, միգրացիայի կառավարման և մարդու իրավունքների պաշտպանության բնագավառներում օրենքի գերակայության նկատմամբ հարգանքի վրա։

Ծրագիրը ֆինանսավորվում է ԵՄ բյուջեից՝ 10 մլն եվրո ընդհանուր արժողությամբ՝ ԵՄ-Հայաստան 2021-2027թթ. բազմամյա ինդիկատիվ ծրագրի շրջանակներում՝ առանց հայկական կողմի համաֆինանսավորման բաղադրիչի։

Ծրագրի շրջանակներում նախատեսվում է (հատուկ նպատակներ).

1. Արդյունավետ և հաշվետու ինստիտուցիոնալ համակարգի (Ոստիկանության կողմից մատուցվող ծառայությունների) ձևավորում և գործադրում՝ եվրոպական և միջազգային չափանիշների և ԵՄ լավագույն փորձի հիման վրա (շառահու մարմիններ՝ Ոստիկանություն և Արդարադատության նախարարություն):

Այս համատեքստում աջակցություն կտրամադրվի Ներքին գործերի նախարարության հիմնադրմանը, Ոստիկանության բարեփոխումներին, վերջինիս մարդկային ռեսուրսների պատշաճ կառավարմանը և մասնագիտական զարգացմանը, Պարեկային ոստիկանության կարողությունների հզորացմանը:

2. Տեխնիկական աջակցության ծրագրով միգրացիոն ծառայությունների մատուցման բարելավում՝ խթանելու լավ կառավարվող և ապահով շարժունությունը (շահառու մարմիններ՝ Աշխատանքի և սոցիալական հարցերի նախարարություն, Միգրացիոն ծառայություն, Ոստիկանություն):

Ծրագրի շրջանակում աջակցություն կտրամադրվի միգրացիայի կառավարման հաստատությունների նյութատեխնիկական ապահովմանը, ինչպես նաև միգրացիոն և փախստականների պաշտպանության քաղաքականության մշակման ու իրականացման կարողությունների հզորացմանը: Համապարփակ և հավասարակշռված միգրացիոն կառավարման նպատակով աջակցություն կտրամադրվի նաև միգրացիայի կառավարման համակարգերի բարելավմանը՝ ԵՄ լավագույն փորձին համապատասխան:

3. Հանրային ծառայությունների մատուցման ոլորտում ամրապնդված իրավունքահեն մոտեցման խթանում՝ երաշխավորելու պաշտպանությունը, հավասարությունը և ներառականությունը (շահառու մարմիններ՝ Մարդու իրավունքների պաշտպանի և Միջազգային իրավական հարցերով ՀՀ ներկայացուցչի գրասենյակներ, Արդարադատության նախարարություն):

Այս համատեքստում աջակցություն կտրամադրվի Մարդու իրավունքների պաշտպանի գրասենյակի, Միջազգային իրավական հարցերով ՀՀ ներկայացուցչի գրասենյակի և համապատասխան այլ հանրային կառույցների կարողությունների ազգային և տեղական մակարդակներով հզորացմանը: Աջակցություն կտրամադրվի մարդու և, մասնավորապես, խոցելի խմբերի իրավունքների մասին հանրային իրազեկվածության խթանմանը, ինչպես նաև Մարդու իրավունքների 2020-2022թթ. ռազմավարության և գործողության ծրագրի իրականացմանը և Մարդու իրավունքների նոր՝ 2023-2025թթ. գործողության ծրագրի մշակմանը:

Հայաստանի Հանրապետության ու Եվրոպական հանձնաժողովի միջև «ԵՄ-ն դիմակայուն և հաշվետու հաստատությունների համար. ոստիկանության և միգրացիոն բարեփոխումներն ու մարդու իրավունքների պաշտպանությունը Հայաստանում» ֆինանսավորման համաձայնագրի նախագիծը Հայաստանի Հանրապետության պետական բյուջեի համար լրացուցիչ ֆինանսական պարտավորություններ չի առաջացնում: